**Observatoriets Venner – Styrets beretning 2015 – 2016**

**1. Styrets sammensetning**

Medlemmer:

Kaare Aksnes (leder), Line Nybakk Akerholt, Håkon Dahle, Truls Lynne Hansen, Bjørn Ragnvald Pettersen

Varamedlemmer:

Bjørn Geirr Harsson, Nils Voje Johansen

Revisor:

Jan-Erik Solheim (nr. 2 ennå ikke oppnevnt)

Valgkomite:

Per Barth Lilje, Are Vidar Boye Hansen, Oddbjørn Engvold

**2. Aktiviteter**

Siden forrige generalforsamling i Observatoriet 4. mars 2015, har det vært holdt styremøter der 25. juni, 28. august og 23. oktober 2015 og 29. april og 9. september 2016.

Styret har utarbeidet følgende arbeidsplan for OVs virksomhet:

# Arbeidsplan

Foreningen Observatoriets Venner (OV) arbeider for at Observatoriet i Oslo blir tatt vare på og benyttet som utstillingsvindu for husets og naturvitenskapenes historie, med vekt på astronomiens, matematikkens og geodesiens historie. Mye har beveget seg i riktig retning siden 2010. Mangeårig innsats fra UiO med støtte fra Jahrestiftelsen og flere fagetater har frembragt Observatoriet i nyoppusset stand med en betydelig samling av de originale instrumenter og bøker. Noen av rommene er møblert og innredet i nyklassisistisk stil. I samarbeid med skoleledelsen i Oslo har UiO/Mat.Nat. i flere år drevet et vellykket skoleprosjekt for 7. klassinger etter en plan utarbeidet på rektors initiativ i 2009 ("En dag på Observatoriet").

Observatoriets Venner er kjent med at andre samfunnsgrupper har sterk og vedvarende interesse for Observatoriet. Foreningen ønsker derfor å bidra til at et eldre og bredere publikum også kan gis adgang til Observatoriet. Observatoriets Venner ønsker tilgang til Observatoriet for følgende aktiviteter:

1. OVs styremøter.
2. OVs foreningsmøter med populære foredrag om astronomi, almanakken, matematikk, geodesi, geofysikk, meteorologi, romforskning med utgangspunkt i den historiske virksomheten som fant sted i Observatoriet fra Christopher Hansteens tid og i de følgende 100 år.
3. Omvisninger med beskrivelse og faglig omtale av Observatoriets instrumenter og hva de ble brukt til.
4. Observasjonskvelder, gjerne i samarbeid med faglige alliansepartnere.
5. Arkivering/kopiering/elektronisk tilgjengeliggjøring av de historiske dokumenter og håndskrifter fra Observatoriets 100-årige virke.

De foreslåtte aktiviteter vil supplere den aktivitet som i dag drives i Observatoriet. Observatoriets Venner disponerer en meget bred faglig kompetanse. Observatoriets Venner foreslår at det besluttes og tilrettelegges for følgende utviklingstiltak i Observatoriet (jfr. ovenfor):

1. I tårnet står Observatoriets eldste refraktor utstilt. Den er ikke i funksjonsdyktig stand. OV foreslår at den stilles ut et annet sted i bygget. I tårnet foreslår vi oppstilt «Folkekikkerten» som ble anskaffet i 1883. Den sto opprinnelig i en egen paviljong i Observatoriets park og ble benyttet ukentlig til å vise stjernehimmelen til publikum. Etter fraflyttingen i 1934 har «Folkekikkerten» hatt tilsvarende oppgaver på Ruseløkka skole og på Solobservatoriet på Harestua. Den ble tilbakeført til Observatoriet i 2009 hvor den nå ligger lagret. OV foreslår en teknisk inspeksjon og mindre oppussing av kikkerten før den monteres i tårnet hvor den kan benyttes for å vise hvordan man observerer månen og planetene. Dette forslaget er i overensstemmelse med den planen som ble utarbeidet i 2009 på rektors initiativ og som tjente som grunnlagsdokument for Universitetets styre ved beslutning om fremtidig virksomhet i Observatoriet (Jfr. «En dag på Observatoriet», side 37).
2. Observatoriet oppbevarer nå samlingen av håndskrifter og andre dokumenter fra de fire professorer i astronomi som var aktive på Observatoriet, etter at dokumentene ble overført fra Astrofysisk Institutt i 2014. Dette er unikt kildemateriale for vitenskapshistorikere og det interesserte publikum. OV foreslår at det tilrettelegges for at hele eller deler av materialet skannes elektronisk og gjøres tilgjengelig på UiOs websider eller på en CD-samling. Det er naturlig at samlingen redigeres tematisk. Originalene bør deretter lagres for ettertiden i Nasjonalbiblioteket.

 Den 27.01.16 deltok Aksnes og Voje Johansen i et møte med representanter for MN-fakultetet ved UiO og Observatoriets skoleprosjekt for å diskutere hvordan OV best kan innpasse sin virksomhet til de andre aktivitetene i Observatoriet. Det har blitt enighet om at OV kan arrangere styremøter og fire medlemsmøter med omvisninger og observasjonskvelder i Observatoriet per år. Fakultetet skal godkjenne arrangementene og synliggjøre dem på sine nettsider. Fakultetet betaler for vakthold og vask etter avtale med Eiendomsavdelingen. Omvisere fra OV må få opplæring i bruk av instrumenter og tekniske konstruksjoner.

Som nevnt i punk 1 ovenfor, ønsker Styret å plassere ”folkekikkerten” i tårnet. Dette ble på møtet forelagt dekan Morten Dæhlen, som lovet å ta det opp med Kulturhistorisk Museum (KHM) og Museum for Vitenskapshistorie (MUV), som har ansvaret for instrumentene som er utstilt i Observatoriet.

Før styremøtet 10. oktober 2015 besiktiget vi Christopher Hansteens grav ved Gamle Aker kirke. Et jerngjerde rundt gravstøtten har blitt skjevt og rustent. Det kan være en sak for OV å samle inn penger til oppussing av gravmonumentet.

**3. Regnskap og revisorberetning**

Foreningens medlemskonto har en saldo på kr. 39667 per 22.08.16. Fullstendig regnskap og revisjonsrapport vil bli lagt fram på generalforsamlingen.

**4. Valg**

Det nåværende styret ble på generalforsamlingen 4. mars 2015 valgt for en periode på 2 år. Siden det normale er at generalforsamlinger holdes om høsten, er det naturlig at nytt valg foretas allerede på generalforsamlingen 1. oktober 2016, selv om det ikke har gått fullt to år. Valgkomiteen har foreslått følgende kandidater til styreleder og styremedlemmer, inklusivt varamedlemmer og revisorer:

**Leder:** Jan Birger Ommundsen

**Styremedlemmer:** Håkon Dahle, Line Nybakk Akerholt, Bjørn Ragnvald Pettersen,

 Kaare Aksnes

**Varamedlemmer:** Bjørn Geirr Harsson, Kirsti Strøm Bull

**Revisorer:** Jan-Erik Solheim, Tore Amundsen

Kandidatene har sagt ja til å stille til valg.

Styret forslår at Oddbjørn Engvold, Per Barth Lilje og Are Vidar Boye Hansen gjenvelges som medlemmer av valgkomiteen.

Kaare Aksnes

 Styreleder for OV